भारत सरकार

वाणिज्य और उद्योग मंत्रालय

औद्योगिक नीति एवं संवर्धन विभाग

 **राज्‍य सभा**

**अतारांकित प्रश्‍न संख्या: 2442**

**बुधवार, 08 अगस्त, 2018 को उत्तर दिए जाने के लिए**

**राजस्थान में उत्पादों का भौगोलिक संपर्क**

**अता.प्र.सं. 2442. श्री नारायण लाल पंचारियाः**

**क्या वाणिज्य और उद्योग मंत्री यह बताने की कृपा करेंगे किः**

(क) क्या सरकार ने उत्पादों के भौगोलिक संपर्क की पहचान हेतु कोई कदम उठाया है;

(ख) यदि हां, तो तत्संबंधी ब्यौरा क्या है और यदि नहीं, तो इसके क्या कारण हैं;

(ग) क्या सरकार ने कतिपय उत्पादों को भौगोलिक संकेत प्रदान करने हेतु कोई कदम उठाया है;

(घ) यदि हां, तो तत्संबंधी ब्यौरा क्या है और यदि नहीं, तो इसके क्या कारण हैं;

(ङ) क्या राजस्थान के उत्पादों के संबंध में ऐसी कोई पहल शुरू की गई है; और

(च) यदि हां, तो तत्संबंधी ब्यौरा क्या है?

**उत्‍तर**

**वाणिज्‍य और उद्योग मंत्रालय में राज्‍य मंत्री**

**(श्री सी.आर. चौधरी)**

**(क) से (घ):** वस्तुओं से संबंधित भौगोलिक संकेतों के पंजीकरण और उनके बेहतर संरक्षण के लिए वस्तुओं का भौगोलिक निदर्शन (पंजीकरण और संरक्षण) अधिनियम, 1999 लागू किया गया है। वस्तुओं के संबंध में भौगोलिक संकेत का अर्थ ऐसे संकेत से है जो कृषि वस्तुओं, प्राकृतिक वस्तुओं अथवा विनिर्मित वस्तुओं अथवा देश के किसी प्रदेश, अथवा ऐसे प्रदेश में किसी क्षेत्र अथवा स्थान में उत्पन्न अथवा विनिर्मित वस्तुओँ की पहचान करता है जहां ऐसी वस्तुओं की निश्चित गुणवत्ता, प्रतिष्ठा अथवा विशेषता, इनकी भौगोलिक उत्पत्ति में अनिवार्य रूप से योगदान करती है और ऐसे मामले में जहां ऐसे प्रदेश, क्षेत्र अथवा स्थान में संबंधित वस्तु का या तो उत्पादन अथवा प्रसंस्करण या तैयारी, जैसा भी मामला हो, से संबंधित क्रियाकलापों के परिणामस्वरूप वस्तुओं का विनिर्माण होता है। दिनांक 01 अगस्त, 2018 तक भौगोलिक संकेत रजिस्ट्री द्वारा 322 जीआई आवेदनों का पंजीकरण किया गया है।

**(ङ) और (च):** राजस्थान के उत्पादों के संबंध में की गई पहलों के परिणामस्वरूप. राजस्थान से 14 जीआई का पंजीकरण किया गया है, जो निम्नानुसार हैं:

|  |  |
| --- | --- |
| **क्र.सं.** | **भौगोलिक संकेत** |
| 1 | कोटा डोरिया |
| 2 | जयपुर के नीले बर्तन बनाने की कला |
| 3 | मोलेला क्ले वर्क |
| 4 | राजस्थान की कठपुतलियां |
| 5 | बीकानेरी भुजिया |
| 6 | सांगनेरी हैंड ब्लॉक प्रिंटिंग |
| 7 | बागरू हैंड ब्लॉक प्रिंटिंग |
| 8 | कोटा डोरिया (लोगो) |
| 9 | थेवा आर्ट वर्क |
| 10 | मकराना संगमरमर |
| 11 | पोकरन मिट्टी के बर्तन |
| 12 | मोलेला क्ले वर्क (लोगो) |
| 13 | जयपुर के नीले बर्तन बनाने की कला (लोगो) |
| 14 | राजस्थान की कठपुतलियां (लोगो) |

\*\*\*\*\*